Knut Arild Hareide (Kristelig Folkeparti), 2017-01-31:
La meg òg først få takke representanten Solhjell og SV for at dei tar opp ei viktig problemstilling, menneskerettsutviklinga i Tyrkia. Eg vil òg gi ein takk til utanriksminister Brende for det engasjementet han viser i denne saka. Arrestasjonen av dei elleve parlamentsmedlemmene aukar vår bekymring over utviklinga. Den bekymringa har vore veksande heilt sidan det mislukka kuppforsøket i juli i fjor. Kuppforsøket fortener vår fordømming. Det er ikkje i samsvar med eit demokrati. Men kuppforsøket må ikkje bli brukt som påskot for ei langvarig og akselererande utvikling i autoritær retning. Det er heller ikkje i samsvar med demokratiske prinsipp. Skuldingane mot dei elleve parlamentsmedlemmene frå det prokurdiske partiet HDP er at dei støtter valdsbruken til det kurdiske arbeidarpartiet PKK. Men som interpellanten Solhjell peika på, har dei arresterte parlamentarikarane ved fleire høve tvert imot tatt klar avstand frå valdsbruken til PKK. Det dei har vore opptatt av, er kurdarane sine rettar. Det dei har vore kritiske til, er Ergodan sitt forsøk på å styrkje makta si. Desse arrestasjonane kjem på toppen av dei omfattande massearrestasjonane som har funne stad etter kuppforsøket. Sidan juli 2016 har over 40 000 menneske blitt arresterte. Rundt 120 000 har blitt fråtatt jobben sin, og som fleire har peika på, er dette mest vanlege folk, som jobbar i skulen, i helseteneste, som dommarar eller i offentleg administrasjon. Denne bølgja av arrestasjonar er overdriven og gir grunn til stor bekymring over kva for retning Ergodan vil ta Tyrkia. Unntakstilstanden som blei innført etter kuppet, gjeld framleis. Det er den som gir styresmaktene så uvanleg store fullmaktar til å gjennomføre arrestasjonar utan gode grunnar til mistanke om noko kriminelt. Det aukar vår bekymring. Stenginga av ei rekkje opposisjonelle tv-kanalar og aviser bekreftar at utviklinga har tatt ei alvorleg vending. Frie media er viktige i eit liberalt demokrati. Når òg Tyrkias største opposisjonsavis har fått stengt kontora sine, er det umogeleg ikkje å høyre alarmklokkene ringje. Utviklinga truar ytringsfridomen, demokratiet og rettstryggleiken. Dette er grunnsteinar i frie samfunn. Dette truar verdiar me held høgt – kjerneverdiar i demokratiet. Derfor må Noreg tale med klar stemme mot det som no skjer. Dei fengsla parlamentarikarane må setjast fri. Massearrestasjonane må gjerast om. Media må få tilbake fridomen, Unntakstilstanden må opphevast. Eg er glad for at utanriksministeren bekreftar at Noreg alt har og framleis vil ta opp utviklinga med ansvarlege tyrkiske styresmakter. Men meir må gjerast. Tyrkia er medlem av Europarådet, av OSSE og av NATO. Det er organisasjonar som skal forsvare fridomen og demokratiet, enkeltmenneskets rettstryggleik og nasjonars tryggleik – medlemskap der forpliktar Tyrkia. Men det forpliktar òg oss andre til å seie klart frå når Tyrkia er inne på eit farleg spor. Det må følgjast opp i internasjonale fora der Tyrkia er med. Me som lenge har ønskt at Tyrkia må lukkast i å utvikle sitt demokrati og sikre sin fred, blir fylte med tristheit over det som no skjer. Makt skal ikkje misbrukast. Dei som er gitt makt, må respektere menneskerettane og òg demokratiske grunnprinsipp. Gjennom historia har me sett at slike prinsipp blir ignorerte av diktatur. Tyrkia må ikkje bli nok eit nummer i den rekkja.